Liikenne- ja viestintäministeriö

Lausuntopyyntönne 2.2.2018

Sisäministeriön lausunto valtioneuvoston periaatepäätösluonnoksesta kehittämissuunnitelmaksi logistiikan ja kuljetussektorin sekä satamien digitalisaation vahvistamisesta

Liikenne- ja viestintäministeriö on pyytänyt sisäministeriöltä lausuntoa valtioneuvoston periaatepäätösluonnoksesta kehittämissuunnitelmaksi logistiikan ja kuljetussektorin sekä satamien digitalisaation vahvistamisesta. Sisäministeriö toteaa asiassa seuraavaa:

Hallitusohjelman digitaalisen liiketoiminnan kasvuympäristöä koskevassa kärkihankkeessa on tavoitteena suotuisan toimintaympäristön luominen digitaalisille palveluille ja uusille liiketoimintamalleille. Kärkihankkeessa luodaan innovaatioita ja palveluiden syntymistä tukeva säädös- ja muu toimintaympäristö. Kärkihankkeen yhtenä hallitusohjelman loppukauden toimenpiteenä on luoda kehittämissuunnitelma logistiikan ja kuljetussektorin sekä satamien digitalisaation vahvistamisesi. Kehittämissuunnitelmaa on valmisteltu liikenne- ja viestintäministeriön käynnistämän avoimen logistiikan digitalisaatioverkoston avulla. Digitalisaatio muuttaa tavaralogistiikan toimintamallit ja liiketoiminnan tiedon laajamittaiseen hyödyntämiseen ja älykkääseen automaatioon perustuviksi. Kuten muutkin yhteiskunnan sektorit, myös logistiikka on jo lähitulevaisuudessa murroksen alla.

Sisäministeriön näkemyksen mukaan logistiikan ja kuljetussektorin sekä satamien digitalisaation vahvistaminen on kannatettavaa. Valvontaviranomaisten valvonnan kannalta on oleellista, että tarvittavat tiedot / asiakirjat ovat valvontatilanteessa käytettävissä. Tämä koskee niin kotimaan kuin rajat ylittäviä kuljetuksia. Sisäministeriön arvion mukaan luotettavat, ajantasaiset, riittävän laajat ja riittävän pitkältä aikaväliltä taaksepäin saatavat sähköiset tiedot kuljetuksista ovat valvonnan sekä rikosten esitutkinnan kannalta oleellisia.

Sisäministeriö kiinnittää huomiota siihen, että viranomaisten tietojärjestelmissä on korkeat tietoturvallisuusvaatimukset. Sisäasiainhallinto käyttää julkisen hallinnon turvallisuusverkkoa (TUVE), joka on korkean varautumisen ja turvallisuuden vaatimukset täyttävä tieto- ja viestintätekninen palvelu. Sähköisiä kuljetusasiakirjoja ja logistiikka alan asiakirjojen ja niiden taustajärjestelmien tulee olla vaatimuksiltaan sellaisia, että niitä pystytään käyttämään myös viranomaisten tietoteknisillä laitteilla. Esimerkiksi sähköisten kuljetusasiakirjojen alempi turvallisuustaso voi asettaa tiedon edelleen käytölle viranomaistoiminnassa erityisiä tietoturvaan liittyviä haasteita ja sen myötä myös tosiasiallisia esteitä sähköisen datan ja asioinnin käytölle.

Tullilla on päärooli satamissa rahtiliikenteessä ja Portnet- järjestelmästä, mutta Rajavartiolaitos johtavana rajavalvontaviranomaisena vastaa matkustajaliikenteen rajatarkastuksista ja samalla sen sujuvuudesta. Mukanaoloa hankkeessa tukee myös Rajavartiolaitoksen tehtävät merellisenä turvallisuusviranomaisena, joka muun muassa vastaa meripelastuksesta ja toimii alusliikenteestä aiheutuvien päästöjen valvontaviranomaisena sekä alusöljy- ja aluskemikaalivahinkojen torjuntaviranomaisena.

Kansliapäällikkö Jukka Aalto

Erityisasiantuntija Miia Lehmus-Niemi

Asiakirja on sähköisesti allekirjoitettu asianhallintajärjestelmässä. Sisäministeriö 28.02.2018 klo 10:33. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Liikenne- ja viestintäministeriö |
| Tiedoksi | Sisäministeri Mykkänen  Erityisavustajat Andersson-Bohren ja Rautanen  Poliisiosasto  Rajavartiolaitoksen esikunta |